РЕГЛАМЕНТ (ЕО) № 309/2009 НА КОМИСИЯТА
от 15 април 2009 година
за преустановяване на интервенционното изкупуване на обезмаслено мляко на прах на фиксирана цена до 31 август 2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
като взе предвид Регламент (ЕО) № 214/2001 на Комисията от 12 януари 2001 г. относно определяне на подробни правила за прилагането на Регламент (ЕО) № 1255/1999 на Съвета по отношение на интервенцията на пазара на обезмаслено мляко на прах (2), и по-специално член 9а, параграф 3 от него,
като има предвид, че:
(1)
Въз основа на информацията, съобщена от държавите-членки на 15 април 2009 година в съответствие с член 9а, параграфи 1 и 2 от Регламент (ЕО) № 214/2001, общото количество обезмаслено мляко на прах, предложено за интервенция на фиксирана цена след 1 март 2009 година, е надхвърлило ограничението от 109 000 тона, определено в член 13 от Регламент (ЕО) № 1234/2007. Следователно интервенционното изкупуване на обезмаслено мляко на прах на фиксирана цена следва да бъде преустановено до 31 август 2009 година, следва да бъде определен единен процент за количествата, получени от компетентните органи на държавите-членки на 14 април 2009 година, и офертите, получени от компетентните органи на държавите-членки на и след 15 април 2009 година, следва да бъдат отхвърлени.
(2)
В съответствие с член 2, параграф 6 от Регламент (ЕО) № 214/2001 предложеното за интервенция обезмаслено мляко на прах се поставя в пликове с нетно тегло от 25 kg. Следователно умножените с единния процент количества обезмаслено мляко на прах следва да бъдат закръглени надолу до най-близкото кратно число на 25 kg.
(3)
Интервенционните агенции следва да уведомят продавачите в кратък срок след публикуването на единния процент и преустановяването на изкупуването на фиксирана цена. Следователно настоящият регламент следва да влезе в сила в деня на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Интервенционното изкупуване на обезмаслено мляко на прах на фиксирана цена се преустановява до 31 август 2009 година.
Общото количество на предложеното за интервенция обезмаслено мляко на прах в офертите, които компетентните органи на държавите-членки са получили от всеки продавач в съответствие с член 9а, параграф 2 от Регламент (ЕО) № 214/2001 на 14 април 2009 година, се приема, умножено с единен процент от 64,2749 % и след това закръглено надолу до най-близкото кратно число на 25 kg.
Офертите, получени от компетентните органи на държавите-членки от 15 април 2009 година включително до 31 август 2009 година, се отхвърлят.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 април 2009 година.